Tadima dipolelo tse latelang, e be o di sebedisa ho bopa polelo (polelomararane) e le nngwe e telele. Se fetole moelelo wa tsona. Ntlha ea garena ke, hore video le content boetse ho na le fumaneha ka kopo le ka lenaneo ho becha ha ho na ka ho sekisetsa. Feela makhetlo telele mojaro, 1xBet rona tlisa ea ka tlaasana hlapholang. Dikereke tša Lutere ka Afrika–Borwa di lebane le ditlhohlo tše mmalwa lehono. Go molaleng gore taodišwana ye e ka se fetše go ahlaahla ditlhohlo ka moka tše di lebanego le Malutere ka Afrika-Borwa lehono, eupša e fa ka kakaretšo kgopolo ka mathata le dibaka tšeo dikereke karolong yeno ya lefase di lebanego le ona; gape go molaleng gore le ka moso ditlhohlo tšeo di tla no ba gona. Tlhohlo ya pele yeo maemo a setšhaba ka morago ga kgethologanyo ya semorafe a e lebanyago le dikereke tša Lutere e nepiša matsapa ka moka a go amanya dikereke tša Malutere tša Babaso le tša Makgowa, gomme go fihla gabjale ga se a atlega (Scriba & Lislerud 1997:173). Taba ya go hlobaetša ke gore dikereke tša Lutere ka Afrika-Borwa le Namibia le nankhono di sa arogane go ya ka mmala. Go bohlokwa gore dikereke tša Lutere mo Afrika-Borwa di tšee magato a go bonagala go kopanya dikereke tše di aroganego go ya ka mmala. Seo se tlo dira gore ka kgonthe ba tshepagalele tumelo ya bona ya go re Kereke ya Bokriste e tlemagane e be ya nnete go tla nyakega gore go rerwe ebangedi ya kgonthe ye e hlapilego (Scriba & Lislerud 1997:23). Taba ya bobedi ya seruti ya go hlobaetša ke ya gore ge go nyakanwa le go ahlaahla bokamoso bjo maemo a dikereke a lego go bjona, ka therešo seelo sa mmakgonthe tabeng yeo e tlo ba thuto. Go ya ka mehlodi ye e lego gona, go molaleng gore thuto e na le seabe se segolo mo bokamosong bja dikereke tša Lutere ka Afrika-Borwa. Gabotse, go laetša gore thuto ke wona motheo wo bokamoso bja Kereke ya Lutere ka Afrika-Borwa o swanetšego go agwa godimo ga wona. Go bohlokwa go lemoga gore le ge dikereke tša Afrika-Borwa di sa arogane go ya ka semorafe, mmogo gona di sa laola Mokgatlo wa Thutabodumedi wa Lutere (Lutheran Theological Institute), e lego lenaneo la tlhahlo ya boruti le le thomilwego ka ngwaga wa 2003. Baithutelaboruti go tšwa dikerekeng tša makala a a mabedi ba tsenela dithuto mmogo, ba dula mmogo le go swara dithapelo tša tšatši ka tšatši mmogo. Go holofelwa gore tshepedišo ye ya go dira dilo mmogo gape e tlo dira gore moloko o mofsa o batamelane, gomme se e tlo ba kgato ya mathomo ya mošito go tiiša botee dikerekeng tše pedi tše.Tlhohlo ya boraro ke ya go ikema ka lehlakoreng la ditšhelete (Scriba & Lislerud 1997:179). Dikereke tša Lutere di ithekgile kudu ka letseno le meneelo ya maloko a tšona. Le ge go le bjalo, meneelo ye ya go tšwa diphuthegong ga e kgontšhe dikereke tša Lutere, kudukudu ELCSA, go phethagatša pitšo le thomo ya tšona magareng ga maloko a tšona le setšhabeng ka kakaretšo. Taba ye ke kgonthe ye e lego mahlong yeo e paledišago Malutere go phethagatša mediro ya go rera Lentšu, go ruta le go hlankela ba bangwe. Ka fao go na le tlhokego e kgolo dikerekeng go tla ka mananeo a nako e telele ao a tlogo di kgontšha go ba le bokgoni ditabeng tša ditšhelete. Gape, go tloga go kgonagala go fihlelela maemo ao bjalo ka ge diphuthego tše dingwe le didiko tša ELCSA di šetše di ikgona ge go etla ditšheleteng.Tlhohlo ya bone ke ya lehlakore la Thutabodumedi ya Lutere ka Afrika-Borwa. Scriba le Lislerud ba eme ka la go re mo go Thutabodumedi ya Bolutere, Bibele ke mothopo wa motheo wa go ba le maatla wa thuto ya kereke ya Lutere, bjalo ka molao, wo o ahlolago modiradibe pele ga Modimo, gape le bjalo ka Lentšu la Modimo leo le begago go lokafatšwa goba go amogelwa ga modiradibe pele ga Modimo e le ka kgaugelo fela (Scriba & Lislerud 1997:174). Go iša pele, ka go tseba gore Malutere a Afrika-Borwa a latetše dithuto tša ditumelo tše dingwe tša setšo go swana le go latela tumelo ya mahlakoremabedi go šireletša le go lokafatša maitshwaro ao medu ya ona e lego ditumelong tšeo di ka se nyalanywego le Lentšu la Modimo (Kistner & Buthelezi 1976:26), ka fao ge, go ba bohlokwahlokwa go thulana le taba ya go aroganya ditaba tša semoya le tša bophelo bja ka mehla, e lego seo se tlogo tšwela pele go aroganya lapa la Malutere mo Afrika-Borwa. Ka tsela yeo, dikereke tša Lutere ka Afrika, di swanetše go kgonthišiša gore Thutatumelo ya tšona e amane le maemo a ditaba tša bophelo bjalo ka bodiidi, HIV/AIDS, bogologolo (setšo), toka, leago le ekonomi, bjalobjalo.Klaus Nurnberger (2005), rathutadingwalo wa Moafrika–Borwa wa Kereke ya Lutere, mo pukung ya gagwe ye mpsha ya go bitšwa, Martin Luther’s Message for us today: A Perspective from the South, o tšea matsapa a go tsenya molaetša wa Martin Luther go Maafrika-Borwa ka go latela ditsela tše tharo kgaolong ye nngwe le ye nngwe: sa pele, o leka go laetša seo a rego ke dintlha tše bohlokwa tša lenaneo la Thutatumelo ya Lutere. Sa bobedi, o nyakišiša kwešišo ya ditaba tša Lutere go Afrika-Borwa lehono. Sa boraro, o tsinkela tsela ya Lutere ya tshekatsheko ya ditaba.Tlhohlo ya bohlano ke ya go ata ga ditumelo tša Afrika. Bakriste ba bangwe ba Maafrika ba phela mafaseng a mabedi a tumelo, e lego lefaseng la setšo le la sebjalebjale. Go bontši bja Maafrika, therešo ke gore go lefase la setšo, merero ya semoya le ya bophelo e swere tsela e tee ya phedišano. Kereke ya ka moso ya Lutere e tlo swanelwa ke go lemoga kgakanego ye gomme e thuše badumedi go humana maemo a maleba a magareng. Baruti ba mathomo ba baromiwa mo Afrika ba paletšwe ke go amogela maatla a Afrika a semoya, gomme ba nyaka ge Maafrika a lahla setšo sa ona ka mešogofela gore e be Bakriste ba paale. Musimbi Kanyoro o opile kgomo lenaka ge a re bokamoso bja Kereke ya Lutere ka Afrika bo ithekgile godimo ga tsela yeo Maafrika a tlogo fetolela dikereke tša ona ka gona go ba dikereke tša Lutere tša Afrika, e sego go ba dikereke tša Lutere ka Afrika (Kanyoro 2008:30).Tlhohlo ya boselela ke go godiša go phafogela ditaba tša bong le tekatekano magareng ga maloko a kereke. Go bohlokwa go laetša gore kereke ya ELCSA e be e šetše e thomile go hlomamiša baruti ba basadi bogareng bja mengwaga ya bo-80, le ge e se didiko/ditaosese ka moka tše di bego di thekga ditlhomamišo tše bjalo tša basadi. Lehono didiko/ditaosese ka moka tše šupa tša ELCSA di hlomamiša baruti ba basadi, gomme ditini/baokamedi tše pedi ke basadi. Le ge go le bjalo ga se gwa hlwa go e ba le dipišopo tša basadi. Ditemana tša go swana le 1 Bakorinthe 7; 11:2–6; 1 Bakorinthe 14:33b–36; Bakolose 3:18; Baefeso 5:22–23 le 1 Timoteo 2:11–15 di šomišitšwe go gatelela basadi ka kerekeng le setšhabeng. Le ge go le bjalo borathutatumelo le bangwadi ba šetše ba lemogile taba ye, gomme gape ba šetše ba ikarabetše ka ditsela tša go fapana tša go bona gore, gape le go fihlelela tekatekano ya bong ka kerekeng (Farisani 2006b:155ff.; Oduyoye 2000b). Setšo le bodumedi le tšona di kgatha tema mo kgatelelong ya basadi. Bodumedi, go ya ka fao Mangwalo a Makgethwa a hlathollwago ka gona, bo šomišitšwe go thekga le go dira gore kgatelelo ya basadi e be taba ye e lego ye kgethwa, e be e bonwe e le molao wa go tšwa go Modimo woo o ka se ganetšwego (Ayanga 1999:91). Bona gape mešomo ye e latelago, Anne Nasimiyu-Wasike (1992:103), see also Rabiatu Ammah (1992:83–84). Dikereke tša Lutere di swanetše go hlatholla Mangwalo a Makgethwa (Bibele) ka tsela yeo e tlogo hlama le go thuša basadi go itokolla tabeng ya go no amogela maemo ao setšhaba se ba fago ona. Tabeng ye boitshwaro bo swanetše go fetoga go nyalelana le molaetša wa Kriste wa go re beine ye mpsha e ka se tšhelwe ka nkgong ye e onetšego. Gapegape kereke e swanetše go ba mohlala wo o phelago wa setšhaba sa basadi le banna ba ba lokologilego: setšhaba se se tlogago se lokologile ka nnete ka Kriste (Farisani 2006b:155ff.). Bona gape Newton. K. Maina (1999:137); Mercy Oduyoye (1995:101); Oduyoye and Kanyoro (1992:2ff.); Ammah (1992:83–84) and Lloyda Fanusie (1992:140–154). Go ya pele, ditemana tše dingwe bjalo ka Bagalata 3:28 di ka šomišwa go fetola maitshwaro a go nyamiša mabapi le basadi diphuthegong tša rena lehono (Farisani 2006a:53ff.; Oduyoye 2000a:137; Rakoczy 2004:202). Tlhohlo ya bošupa ke ya semorafe. Ditemana tša Bibele di šomišitšwe ka bošaedi go hlohleletša kgethollo ya semorafe le dithulano mo Afrika. Maimela o paka gore mo Afrika, phapano ya semorafe e šomišwa ke boradipolitiki go tliša tshenyo (De Jong 1999:5; Maimela 1997:118; Oddland 1997:83). Tshenyo ye bjalo e bjala dithulano gare ga ditšhabana le semorafe, e lego ditaba tše di ilego tša hlola dintwa tša bana ba thari, dikgakgano, bofaladi, le go fediša setšhaba sa Afrika (Farisani 2004:24ff.; Maimela 1997:118). Go ya pele Maimela o hlaloša gore mo Afrika-Borwa dikakanyo tša sepolitiki tša kgethologanyo go ya ka mmala wa motho, di šomišitšwe ka go gaba therešo ya phapano ya merafe go tšwetša pele ditlhologelo tša leago le ekonomi gammogo le sepolitiki tša Makgowa a bagateledi (Maimela 1997:118). Maimela o tšwela pele go re gopotša gore bathekgi ba kgethollo go ya ka semorafe ba šomišitše Mangwalo a Makgethwa go thekga dikgopolo tša bona. O bolela gore temana ye ba bego ba e rata kudu ke ya kanegelo ya Mmoto wa Babele ye e bolelago ka go hlakahlakana ga maleme. Go latelwa kanegelo ye go laetša gore ditšhaba di swanetše go aroganywa gore di dule kgole le kgole, ka ge go tšewa gore ke thato ya Modimo. Karoganyo ye ya ditšhaba ga se ya ka ya fetolwa le mošomong wa Kriste wa poelano. Ka go realo, lengwalo la Ditiro tša Baapostola le laodiša gore go bolela ka maleme a šele nakong ya Tšhologo ya Moyamokgethwa e dio ba fela gore Moya wo Mokgethwa o kgontšhitše merafo ya go fapana go kwana ka polelo (Maimela 1997:118). Bjale ge go le ka tsela ye, seabe sa dikereke tša Lutere e swanetše go ba sefe go rarolleng bothata bja serafe? Go ithekga tabeng ya go re batho ba bantši bao ba angwago ke dithulano tše ke maloko a kereke, gona kereke e na le tema ye e swanetšego go e kgatha tlhohleletšong ya phedišanommogo le kwano magareng ga merafe ya go fapana. Ka fao, kereke e swanetše go gatelela gore ga go na phošo go ba le merafe ya go fapana, eupša bothata ke semorafe seo se aroganyago batho gammogo le go tliša tshenyo (Farisani 2004; Getui 1999:10ff.; Gichure 1999:25ff.; Nambala 1997:33).Gore kereke e be le maatla go lebana le dithulano tša semorafe ka mahlong mo setšhabeng, e swanetše go lwantšha dithulano tša semorafe ka gare ga yona pele (De Jong 1999:6; Nambala 1997:33). Go thwe kereke maemong a mabjalo, e swanetše go hlohleletša botee ka gare ga go fapana (Farisani 2004; Oddland 1997:64; Pierli 1999:33ff.; Shorter 1999:64). Ka fao, dikereke tša Lutere di swanetše go hlohleletša tšhomišo ya Mangwalo a Makgethwa bjalo ka ditsela tša dithulano tša go hlolwa ke semorafe le lehloyo la batšwantle le ge go tsebja gore magoro a semorafe ka mo Mangwalong a Makgethwa a šomišitšwe go laola le gatelela gammogo le go buša batho (Brett 1996:8).Tlhohlo ya boseswai ke paka ya mošomo wa go ba ka ofising ga mopišopo. Molaotheo wa ELCSA ke wa temokrasi mo tshepedišong ya go kgetha bagolo/badiredi, ditini/balaodi le mopišopo. Molaotheo o laetša gore paka ya mošomo wa balaodi ba ke mengwaga ye e selelago ka kgonagalo ya gore ba ka kgethwa gape, eupša, maemo a mopišopo a a fapana ka ge yena a kgethwa go fihla ngwageng wa go rola modiro, e lego lebaka la mengwaga ye 65. Le ge sehlopha sa go tšea diphetho maemong a godimo se šetše se kwane bonnyane makga a mabedi gore paka ya mopišopo ya go ba ka ofising e be mengwaga ye e selelago ka kgonagalo ya go kgethwa gape, batho bao ba filwego maatla go tsenya sephetho se tirišong (e lego bapišopo), ba be ba dutše ba goga maoto tabeng ye, ba efa mabaka a go fapana a ka fao sephetho seo se ka se phethagatšwego ka gona. Taba ye ke matšhošetši a magolo go temokrasi ya kereke, gape le go tšwelopele ya kereke ka ge bapišopo ba bangwe ge ba seno kgethwa ba kwešiša gore ga ba ikarabele go motho ofe kapa ofe ka ge ba tlilo dula setulo seo go fihlela ba rola modiro.Tlhohlo ya mafelelo ye re swanetšego go e tšweletša ke ya maemo a mošomo wa boruti wa baruti ba go iphepa (go iphediša ka go dira ditente/ ba go dira mošomo wa boruti le ye mengwe ka thoko) mo ELCSA. Gonabjalo, ELCSA e na le mehuta ye meraro ya boruti e lego bja maemobotlalo, bja go tlatša sekgala le bja go iphepa. Le ge baruti ba go iphepa ba dumeletšwe go dira mediro ye baruti ba maemobotlalo ba e dirago go swana le go rera, go etela balwetši, go boloka bahu, bjalobjalo, baruti ba go iphepa ga se ba dumelelwa go thwalwa bjalo ka baruti ba diphuthego, didini goba dipišopo. Ka fao motho a ka re go na le kgethollo ya baruti ba go iphepa mo ELCSA. Taba ye ga e nyalelane le bolutere ka ge Luther ka boyena e be e le moruti le profesa Yunibesithing ya Wittenberg. Go ya pele, ga go na le motheo wa teologi wa go thekga kgethollo ya baruti ba go iphepa. Ka fao, Kereke ya Lutere e tla swanela go amogela le go lemoga baruti ba go iphepa ka tsela yeo e amogelago le go lemoga bobedi baruti ba maemobotlalo le ba go tlatša sekgala, ge e tla ba kereke ya go sepela le mabaka.